দর্শক যখন কোনো সিনেমা দেখে সেই সময় তার অন্তর্গত সব শিল্পকে পৃথক করে দেখে উপলব্ধি করে না। চলচ্চিত্র যেসব শিল্পকে আত্মস্থ করে বহুমাত্রিক শিল্প পরিচিতি গ্রহণ করেছে সেই সামগ্রিকতার ভিত্তিতেই দর্শকের উপলব্ধি (অ্যাপ্রিসিয়েশন) হয়। পৃথকভাবে বিভিন্ন শিল্পের উপস্থিতি দর্শক দেখতে পায়, কিন্তু সিনেমার সামগ্রিক বিচারে কেবল একটি কি দুটির ভূমিকাই তার কাছে প্রধান হয় না। অথচ এই সব শিল্প, যাদের সমন্বয়ে ও সমাহারে একটি চলচ্চিত্র নির্মিত হয়, তাদের প্রতিটির সফল ভূমিকা ও সার্থক অবদানের ওপরই সিনেমার সার্বিক গুণ বা সফলতা নির্ভর করে। সিনেমা দেখার সময় পৃথকভাবে তাদের কথা মনে না করলেও প্রতিটি শিল্প (কাহিনি, ফটোগ্রাফি, সংগীত ইত্যাদি) ও তার সঙ্গে সিনেমার সম্পর্কের বিষয়ে দর্শকের মনের ভেতর অর্জিত ধারণা ও জ্ঞান থাকার প্রয়োজন। যেহেতু যেসব শিল্পমাধ্যম সিনেমায় ব্যবহৃত হয়, সিনেমার প্রেক্ষিতে তাদের প্রকাশ স্বাধীন শিল্পরূপ থেকে পৃথক হতে পারে, সেই জন্য এদের সম্পর্কে কেবল সাধারণ জ্ঞান ও ধারণা নয়, সিনেমার প্রেক্ষিতে এই সব শিল্প সম্বন্ধে বিশেষ জ্ঞান ও ধারণাই প্রাসঙ্গিক এবং প্রয়োজনীয়। চলচ্চিত্রের নান্দনিকতা সিনেমার প্রেক্ষিতে সংশ্লিষ্ট সকল শিল্পের ব্যবহারকে কেন্দ্র করেই গড়ে উঠেছে। কোনো দর্শকের পক্ষে বই-পত্র না পড়ে অথবা ফিল্ম-অ্যাপ্রিসিয়েশন কোর্সে যোগ না দিয়েই সিনেমা দেখার অভিজ্ঞতা এবং সাধারণ জ্ঞান ও চিৎপ্রকর্ষের ভিত্তিতে চলচ্চিত্রের নান্দনিকতা সম্বন্ধে ওয়াকিবহাল হওয়া সম্ভব, ঠিক যেমন একজন পরিচালক ছবি তৈরি করতে করতেই চলচ্চিত্রের নান্দনিকতা সম্বন্ধে অধিক অভিজ্ঞ হতে পারেন। কিন্তু দর্শকের এই অর্জন সময়সাপেক্ষ এবং আকস্মিকতার ওপর নির্ভরশীল। নিশ্চিতভাবে এই নান্দনিকতা সম্বন্ধে অবহিত হতে এবং তা আত্মস্থ করতে হলে প্রচলিত সিনেমা সম্বন্ধে ধারণা ও তত্ত্বের সঙ্গে পরিচিতি প্রয়োজন। এই উদ্দেশ্যে অনেক বই লেখা হয়েছে এবং বিভিন্ন সময়ের মেয়াদে ফিল্ম- অ্যাপ্রিসিয়েশন কোর্সের আয়োজনও করা হয়ে থাকে। এই সব বই-পত্র পড়ে এবং কোর্সে যোগ দিয়ে কেবল মনোযোগী এবং বোদ্ধা দর্শক হওয়া যায় না, একসময়ে চলচ্চিত্র নির্মাতার ভূমিকা গ্রহণও সম্ভব হয়। এই লেখার উদ্দেশ্য দর্শককে বহুমাত্রিক শিল্প হিসেবে নির্মিত কোনো সিনেমার উৎকর্ষ বিচারে এবং তার উপভোগে সাহায্য করা। চলচ্চিত্র নির্মাণের জন্য যারা আগ্রহী তাদের কাছেও এর আবেদন থাকতে পারে কিন্তু এখানে কারিগরি দিকের কিছুটা আলোচনা থাকলেও নান্দনিক গুণের বিচারের জন্যই সেটি এখানে প্রাধান্য পেয়েছে। এখানে যতটুকু বলা হয়েছে চলচ্চিত্র নির্মাতাকে আরো অধিক কারিগরি জ্ঞানসম্পন্ন হতে হবে। অবশ্য সফল চলচ্চিত্র নির্মাণে কারিগরি জ্ঞান এবং নান্দনিক গুণ সম্বন্ধে ধারণা, উভয়েরই প্রয়োজন। দর্শকের জন্য সিনেমার কারিগরি জ্ঞান ততটুকুই প্রাসঙ্গিক হবে নান্দনিক গুণের উপলব্ধিতে তাদের যতটুকু ভূমিকা বা অবদান রয়েছে।